ইজতেমার দ্বিতীয় পর্বে অংশ নিতে নিজামুদ্দিন মার্কাজের প্রতিনিধি দল ঢাকায়
ইজতেমার দ্বিতীয় পর্বে অংশ নিতে তাবলিগের মূলকেন্দ্র দিল্লির নিজামুদ্দিন মার্কাজের একটি প্রতিনিধি দল বাংলাদেশে এসেছে। 







নিজামুদ্দিন মার্কাজের প্রবীণ মুরব্বি মাওলানা আবদুস সাত্তারের নেতৃত্বে ৩২ সদস্যের ওই প্রতিনিধি দল বুধবার বিকালে টঙ্গীর ইজতেমা ময়দানে পৌঁছায়। নিজামুদ্দিন মার্কাজের প্রধান মাওলানা সা’দ কান্ধলভীর অবর্তমানে তারাই ইজতেমা পরিচালনা করবেন।




জামাতের অপর সদস্যরা হলেন মাওলানা শামীম আহমেদ, মাওলানা জামশেদ, মাওলানা মিয়াজী আজমত উল্লাহ, মাওলানা মুফতি শেহজাদ, মাওলানা রিয়াজুর রহমান, মাওলানা ইকবাল হাফিজ প্রমুখ। 
বিশ্ব ইজতেমার এ দফায়ও দেশের ৬৪টি জেলার কয়েক লাখ মুসল্লিসহ বিশ্বের প্রায় শতাধিক দেশের ১০ সহস্রাধিক মেহমান ইজতেমায় অংশগ্রহণ করবেন বলে জানিয়েছেন ইজতেমা আয়োজক কমিটি।
সরকারি পূর্বসিদ্ধান্ত অনুযায়ী মাওলানা সাদ কান্ধলভী এবারের ইজতেমায় অংশ নেবেন না। তাই নিজামুদ্দিনের এসব মুরব্বিরাই দ্বিতীয় ধাপের এ ইজতেমায় বয়ান ও আখেরি মোনাজাত পরিচালনা করবেন।
মাওলানা সাদ কান্ধলভীর অনুপস্থিতিতে এ ইজতেমায় আমির হিসেবে দায়িত্ব পালন করবেন নিজামুদ্দিন মারকাজের প্রবীণ মুরব্বি মাওলানা আবদুস সাত্তার। তিনি তাবলীগ জামাতের দ্বিতীয় হজরতজী মাওলানা ইউসুফ কান্ধলভীর সংস্পর্ষধন্য বলে জানা গেছে। 
তাবলিগ সূত্র আরও জানায়, বিশ্ব ইজতেমার শুরু থেকেই নিজামুদ্দীন মার্কাজের মুরব্বিরা পরিচালনা করেন। কিন্তু তাবলিগ জামাত দুভাগে বিভক্ত হয়ে যাওয়ায় একটি পক্ষ নিজামুদ্দিন মার্কাজ ত্যাগ করে। ইজতেমার প্রথম অংশে নিজামুদ্দিন ছেড়ে যাওয়া দুই শীর্ষ মুরব্বি মাওলানা ইবরাহিম দেওলা ও মাওলানা আহমদ লাট অংশ নিয়েছেন।

ইজতেমার দ্বিতীয় পর্বে অংশ নিতে তাবলিগের মূলকেন্দ্র দিল্লির নিজামুদ্দিন মার্কাজের একটি প্রতিনিধি দল বাংলাদেশে এসেছে।